|  |  |  |  |  |  |  |
| --- | --- | --- | --- | --- | --- | --- |
| **Por.****číslo****proj.** | **Typ a ident.****číslo****projektu** | **Zodpovedný****riešiteľ projektu** | **Názov projektu** | **Začiatok****riešenia****projektu** | **Koniec****riešenia****projektu** | **Objem****poskytnutých****finančných****prostriedkov****(tis. Euro)** |
| **Fakulta verejnej správy** |
| 1. | **VEGA****1/0098/13**  | doc. Ing. Anna Čepelová, PhD. | Procesné riadenie pri transformácii organizácie verejnej správy z tradičnej na znalostnú organizáciu. | 01/2013 | 12/2015 | 3 104,0 |
| 2. | **VEGA****1/0683/13** | JUDr. Mgr. Michal Jesenko, PhD. | Normotvorba obcí vo veciach územnej samosprávy. | 01/2013 | 12/2015 | 7 182,0 |
| 3. | **KEGA 013UPJŠ-4/2013** | doc. Mgr. Gabriela Kravčáková, PhD.  | Organizačné správanie - vysokoškolská učebnica pre povinný predmet nového študijného programu. | 01/2013 | 12/2015 | 7 719,0 |
| 4. | **VEGA 1/0652/15** | doc. Ing. Silvia Ručinská, PhD. | Funkčný mestský región ako inovatívny prístup k integrovanému rozvoju územia v podmienkach Slovenskej republiky. | 01/2015 | 12/2017 | 1 476,0 |

**(Čepelová, A. a Koreňová, D.)** Manažment znalostí aktívne využíva synergický efekt medzi troma základnými piliermi, ktorými sú ľudské zdroje, organizačný proces a technológie, ktoré inštitúcia využíva v rámci riadenia znalostí. Jedným z dôležitých predpokladov pre aplikovanie zásad a metód manažmentu znalostí v praxi akejkoľvek organizácie sú procesy, ktoré v organizácii prebiehajú. Úlohou riešenia projektu bola transformácia organizácie verejnej správy z pohľadu tradičného na znalostný typ, a to na základe jej procesného riadenia. Objektom analýzy sú inštitúcie verejnej správy. Výskum bol realizovaný exploračnými metódami a jeho výsledky boli transformované tak do teoretických výstupov, ale najmä do výstupov pre prax riadenia organizácií verejnej správy. Zásadným výstupom riešenia projektu VEGA bolo vydanie vedeckej monografie s názvom: *Procesné riadenie v podmienkach územnej samosprávy SR*. 1. vyd. Košice: Univerzita Pavla Jozefa Šafárika v Košiciach. 198 s. ISBN 978-80-8152-320-5., Čepelová, A. a Koreňová, D., č. projektu **VEGA 1/0098/13.**

**(Jesenko, M. a kol.):** Územná samospráva v súčasnosti predstavuje pevný základ a neoddeliteľnú súčasť demokratického a právneho štátu. Územná samospráva ako súčasť verejnej správy je vyjadrením snahy realizovať úlohy na zabezpečenie záujmov územného spoločenstva občanov relatívne samostatne a bez priamej ingerencie štátu a štátnych orgánov. Základom územnej samosprávy v podmienkach Slovenskej republiky je obec. Východiskovým právom, ktoré obciam priznáva Ústava Slovenskej republiky, je právo na výkon územnej samosprávy. Okruh záležitostí, v ktorých obce rozhodujú a konajú samostatne v rámci autonómneho priestoru vymedzeného ústavou a zákonmi, tvorí ich samostatnú pôsobnosť. Súčasťou takto koncipovaného ústavného práva obce na samosprávu je aj právo vydávať vo veciach územnej samosprávy a na zabezpečenie úloh vyplývajúcich pre samosprávu zo zákona všeobecne záväzné nariadenia. Normotvorba obcí vo veciach územnej samosprávy je tak jednou z podstatných foriem činnosti územnej samosprávy, v ktorej sa prejavuje špecifický charakter výkonu územnej samosprávy. So súčasným stavom normotvorby obcí vo veciach samostatnej pôsobnosti nemožno vysloviť spokojnosť, a to tak v ústavnoprávnej, ako aj aplikačnej rovine. Cieľom autorov vedeckej monografie je poskytnúť odbornej verejnosti relevantné informácie a podľa možností aj ucelený pohľad na problematiku tvorby práva na úrovni miest a obcí v podmienkach Slovenskej republiky. Osobitne svoju pozornosť zameriavajú na otázky ústavných východísk a limitov normotvorby obcí, činnosť kontrolných a dozorných orgánov a problematiku finančnej a daňovej normotvorby, ktorá spolu s normotvorbou obcí vo veciach ochrany verejného poriadku v obci vyvoláva v aplikačnej praxi značné problémy. Autori nielen kriticky analyzujú súčasný stav normotvorby miest a obcí na základe relevantných postupov a metód vedeckej práce, ale predovšetkým na uvedenom základe formulujú vlastné opatrenia, návrhy a odporúčania pre teóriu a prax. Vedecká monografia: *Obec ako subjekt tvorby práva* - 1. vyd. - Košice : Univerzita Pavla Jozefa Šafárika v Košiciach, 2015, s. 184, ISBN 9788081523724, Jesenko, M., Vernarský, M., Molitoris, P., číslo projektu: **VEGA 1/0683/13.**

**(Kravčáková a kol.):** V 3. roku riešenia projektu KEGA bola vydaná elektronická vysokoškolská učebnica Organizačné správanie ako druhé prepracované a doplnené vydanie - za účelom rozvoja poznania študentov, odbornej verejnosti a manažérskej praxe. Vysokoškolská učebnica prezentuje aktuálne teoretické poznatky a prezentuje tiež výsledky relevantných výskumov. Obsah kapitol dopĺňajú príklady z praxe organizácií. V závere každej kapitoly sú uvedené otázky na zamyslenie a úlohy, ktoré študentom a odbornej verejnosti umožnia vyskúšať si aplikovať teoretické poznatky pri riešení praktických úloh. Členovia riešiteľského kolektívu realizovali výskumné akcie orientované do problematiky organizačného správania, ktorých výsledky publikovali na domácich a zahraničných konferenciách a v domácich a zahraničných vedeckých časopisoch. Kvantitatívne i kvalitatívne výsledky projektu sú prínosné pre oblasť vzdelávania aj praxe a môžu byť využité aj pre zvýšenie konkurencieschopnosti fakulty na trhu vzdelávania. **KEGA č. 013UPJŠ-4/2013.**